Poppie Nongena word in 2020 in fliekteaters uitgereik | rooi rose Poppie Nongena word in 2020 in fliekteaters uitgereik | rooi rose
Die persoonlike rolprent, gebaseer op die biografie deur Elsa Joubert, sal in 2020 in fliekteaters wees! Loer hier om meer uit te vind.
Poppie Nongena word in 2020 in fliekteaters uitgereik. Foto’s en inligting verskaf.
KAAPSTAD, 16 Julie 2019: Vervaardiger Helena Spring het aangekondig dat die nalatenskap fliek, Poppie Nongena op 30 Januarie 2020 in fliekteaters landswyd uitgereik sal word. Die fliek is gebaseer op die bekroonde boek “Die Swerfjare van Poppie Nongena” deur Elsa Joubert.
Wanneer Stone, Poppie se man, te siek word om te werk, beskou die owerhede haar skielik as ’n onwettige burger in haar eie land. Sy voer ’n desperate stryd om wettiglik te mag bly, al beteken dit sy moet van huis na huis trek en gedurig aansoek doen vir permitte en verdere uitstel. Poppie werp alles in die stryd om nie van haar kinders geskei te word nie. Maar uiteindelik word sy vasgevang in die spervuur van haar kinders se behoeftes, haar man se siekte, ’h gemeenskap se woede en onderdrukkende wette. In 1976 – net toe die onluste uitbreek – word Poppie uiteindelik gedwing om die stryd gewonne te gee.
Die roman is wyd geloof en word steeds beskou as baanbrekerswerk in die Afrikaanse letterkunde. Dis binne die eerste vier maande drie maal herdruk en uiteindelik in dertien tale vertaal. Plaaslik is dit bekroon met die W.A. Hofmeyr-, CNA- en Louis Luyt-prys. Die British Royal Society het Joubert bekroon met die Winifred Holtby-prys en sy is in 1981 aangewys as ’n “Fellow of the Society”. Joubert se latere werk is bekroon met talle plaaslike en internasionale pryse, onder meer die Hertzogprys, die mees gesogte prys in die Afrikaanse letterkunde.
Volgens Spring fokus die rolprent op Poppie se persoonlike ervarings. “Alhoewel dit handel oor ŉ lewe van sukkel en stryd, is dit vol humor, hoop, teerheid en vermaaklike insigte wat ŉ nie-veroordelende kykie bied op ons geskiedenis. Poppie se aangrypende liefde vir haar man en kinders en haar merkwaardige innerlike krag sal oud en jonk inspireer. Sy vind sin en betekenis in die moeilikste oomblikke van haar lewe,” sê Spring.
“Die Swerfjare van Poppie Nongena is ‘n baie belangrike storie wat vertel móét word. Dit het etlike jare geneem om dit uiteindelik op film te kan verewig, en ons sien uit om die finale produk vir Elsa Joubert en die res van die wêreld te wys,” sê Karen Meiring, hoof van kykNET.
bekendesKalenderdagboekcelebsons menseOntspanningentertainmentlocal celebsdiary